Windows 10

**Windows 10** je operativni sistem za lične računare kog objavljuje Microsoft u sklopu Windows NT porodice operativnih sistema. Službeno je prikazan u septembru 2014. nakon kratke demonstracije na *Build* konferenciji 2014, nakon čega ulazi u fazu beta testiranja sve od oktobra 2014. pa do objavljivanja sistema 29. jula 2015, odnosno objave za količinsko licenciranje 1. augusta 2015. Kako bi poradili na što bržim usvajanjem sistema, Microsoft je objavio da će Windows 10 biti dostupan kao besplatna nadogradnja korisnicima koji imaju originalna izdanja sistema Windows 7 i Windows 8.1.

Sistem pruža ono što Microsoft zove "univerzalnom" aplikacijskom arhitekturom. Ovaj sistem nadovezuje se na, i poboljšava ranije Metro aplikacije, te se aplikacije mogu dizajnirati sa skoro identičnim kôdom širom Microsoftovih porodica proizvoda poput računara, tableta, pametnih telefona, ugrađenih sistema, konzole Xbox One, Surface Huba i HoloLensa. Korisnički interfejs sistema prerađen je za lakše prebacivanje s interfejsa orijentiranom korištenju miša i dodirivanju ekrana zavisno od tog koji od ova dva ulazna uređaja je dostupan korisniku. Ovo je upečatljivo na uređajima koji se ponašaju kao tablet računari i kao laptopi istovremeno. Oba interfejsa sadrže ažurirani Startni meni koji kombinira klasični dizajn sistema Windows 7 i *live tile-*ove sa sistema Windows 8 i 8.1. Windows 10 također sadrži novu mogućnost za virtualno upravljanje radnim površinama pod imenom "Task View" (), preglednik Microsoft Edge te druge nove ili ažurirane aplikacije, integriranu podršku za prijavu putem otiska prsta i prepoznavanja lica, nove sigurnosne mogućnosti za preduzeća kao i DirectX 12 i WDDM 2.0 za poboljšanje grafičkih mogućnosti operativnog sistema, pogotovo za videoigre.

Microsoft je opisao Windows 10 kao "operativni sistem pružen kao usluga" u smislu da će za njega pružati ažuriranja koja će sadržavati nove mogućnosti i funkcije. Tokom dugotrajnog razdoblja podrške, preduzeća će moći sporije ažurirati na nekritična ažuriranja poput sigurnosnih prepravki. Izvršni potpredsjednik Microsoftove grupe za Windows i druge uređaje, Terry Myerson, tvrdi da je cilj ovog modela smanjenje fragmentacije Windows platforme jer Microsoft planira da nakon dvije do tri godine, Windows 10 bude instaliran na barem milijardu uređaja.

Sistem je većinom dobio pozitivne kritike nakon prvobitne objave u julu 2015; kritičari su pohvalili Microsoftovu odluku da umanji značaj dodirnih korisničkih elemenata koje su predstavili u sistemu Windows 8 (uključujući značaj aplikacija preko cijelog ekrana i Startnog ekrana) na sistemima gdje dodir nije dostupan kao način korištenja. Ovo je učinjeno kako bi Windows 10 bio što sličniji ranijim verzijama Windowsa, dok je dodirni način korištenja sistema Windows 10 prvobitno samo sadržavao nazatke u odnosu na korisnički interfejs sistema Windows 8 i 8.1. Kritičari su također pohvalili bolji predinstalirani softver u odnosu na 8.1, integraciju mogućnosti Xbox Live sa Xbox platforme, funkcije i mogućnosti lične pomoćnice Cortane kao i zamjena preglednika Internet Explorer s Microsoft Edgeom, mada je novi preglednik također dobio kritike da nije završen i da ne sadrži dovoljno mogućnosti u odnosu na druge preglednike.

Također je dobio kritike zbog ograničavanja korisničkih mogućnosti promjena različitih postavka; naprimjer, Windows Update automatski instalira ažuriranja i više ne pruža korisnicima mogućnost da izaberu koja ažuriranja žele instalirati, dok jedino *Pro* izdanje sistema Windows 10 može "odgoditi" instalaciju "nadogradnji" za operativni sistem. Drugi kritičari i zagovornici doveli su u pitanje i privatnost korisnikâ jer predodređene postavke sistema zahtijevaju od korisnika prijenos nekih korisničkih podataka Microsoftu i njegovim partnerima. Microsoft je također primio kritike zbog načina distribucije sistema Windows 10; naprimjer, zbog automatskog preuzimanja instalacijskih datoteka na računare korisnika koji na to nisu izričito pristali.

## Razvoj 
Na Microsoftovoj partnerskoj konferenciji 2011. godine, Andrew Lees (tadašnji šef mobilnih tehnologija) je izjavio da kompanija planira imati jedan ekosistem za računare, mobilne telefone, tablete i druge uređaje. "Nećemo imati jedan ekosistem za računare, jedan za mobilne telefone, jedan za tablete, nego će biti samo jedan ekosistem za sve ove uređaje."

U decembru 2013, tehnološka spisateljica, Mary Jo Foley, izvjestila je da Microsoft radi na ažuriranju za Windows 8, kôdnog imena *Threshold*, po imenu planete iz Microsoft-ove *Halo* franšize igara. Foley je nazvala Threshold "talasom operativnih sistema" koji bi radio na nekoliko Microsoft-ovih platformi i usluga i trebao bi biti objavljen u drugoj četvrtini 2015. godine. Foley je također izvijestila da je jedan od ciljeva za *Threshold* bilo da se napravi ujedinjena aplikacijska platforma i alati za razvijanje aplikacija za Windows, Windows Phone i Xbox One (svi sistemi koriste slično Windows NT jezgro-*kernel*). Bilo je špekulacije da će novo ime sistema biti "Windows 9". Microsoft je također prikazao koncept "univerzalnih Windows aplikacija" koje bi dozvolile da se moderne aplikacije prebace na Windows Phone 8.1 i Xbox One, dok u isto vrijeme dijele dijelom isti kôd, te da, ako korisnik kupi aplikaciju na jednoj platformi, ta licenca bi važila i na drugim platformama.

U julu 2014, Microsoft-ov novi direktor Satya Nadella je objasnio da kompanija planira da "usavrši sljedeće izdanje Windows-a sa tri operativna sistema u jedan objedinjeni sistem za ekrane svih veličina" ujedinivši Windows, Windows Phone i Windows Embedded oko jedne iste arhitekture i ujedinjenog aplikacijskog ekosistema. Međutim, Nadella je naglasio da ove interne promjene neće imati utjecaj na to kako će se operativni sistemi reklamirati i prodavati. Slike ekrana Windows verzija (ili *builds*) su procurile na internet u julu 2014. godine, pokazivši prethodno prikazani Start meni i moderne aplikacije pokrenute u zasebnim prozorima.

### Najava
Threshold je službeno predstavljen tokom medijskog događaja 30. septembra 2014. godine, pod imenom Windows 10; Myerson je rekao da će Windows 10 biti Microsoft-ova "najobimnija platforma ikad," pružajući samo jednu, ujedninjenu platformu za računare, laptope, tablete, pametne telefone i *all-in-one* uređaje. Naglasio je da će Windows 10 vratiti određene mehanike korištenja koje su postojale u sistemu Windows 7 kako bi poboljšali ugođaj korisnicima bez ekranâ na dodir, spomenuvši kritike koje su dobili od strane korisnika miševa i tastatura. Gleda imenovanja operativnog sistema, Terry Myerson je odbio izravno odgovoriti na pitanje zašto je Microsoft preskočio broj 9 (sa Windows 8 na 10) već je samo rekao da "s obzirom koji projekt je ispred nas i koliko će naš pristup biti drugačiji, ne bi bilo ispravno ga tako nazvati." Također se našalio da ga neće nazvati "Windows One" (pozivajući se na nedavne Microsoft-ove proizvode koje imaju One u svom imenu poput OneNote, Xbox One i servisa OneDrive) jer već imaju Windows 1. kao i HoloLens—naočale koje prikazuju proširenu stvarnost i platformu koja omogućava pravljenje "holograma" za prikaz putem HoloLens-a. Dodatne informacije o sistemu Windows 10 se očekuju tokom *Build*-a 2015.

### Objava 
Microsoft je, 1. juna 2015, objavio da će Windows 10 biti objavljen 29. jula 2015. Započeta je reklamna kampanja usredotočena na Windows 10 pod imenom "Upgrade Your World" () koja je u Australiji, Kanadi, Francuskoj, Njemačkoj, Japanu, Ujedinjenom Kraljevstvu i Sjedinjenim Državama izvršila premijeru u obliku televizijskih reklama 20. jula 2015. Fokusirajući se na nove mogućnost i tehnologije koje Windows 10 podržava kako bi sistem bio "ličniji" za korisnike, slogan reklama bio je "A more human way to do" (dos. ). Reklamna kampanja dovela je da se 29. jula organizira proslava objave sistema u 13 gradova kojim se slavila "jedinstvena uloga obožavatelja u procesu razvijanja sistema Windows 10."

### Razvoj nakon objave 
U augustu 2015, članovi programa Windows Insider počeli su dobijati nove verzije (odnosno *buildove*) sistema namijenjene kao prvo veće ažuriranje nakon objave sistema u julu i to s kôdnim nazivom "TH2" (ili "Threshold 2" – "threshold" znači "prag" i odnosi se na prag stabilnosti sistema koji se mora dostići da Microsoft može objaviti nadogradnju svim korisnicima). Ova nadogradnja bit će objavljena 12. novembra 2015. Prije objave sistema Windows 10, u aprilu je izvještavano da će dva veća ažuriranja biti objavljena u 2016. u sklopu nadogradnje kôdnog imena "Redstone."

## Funkcije 
Veći dio Windows 10 sistema je fokusiranje na harmoniziranje korisničkih ugođaja i funkcionalosti između različitih vrsta uređaja, zajedno sa popravljanjem nedostataka koji su se pojavili u grafičkom korisničkom interfejsu sistema Windows 8. Kao primjer ovoga, tokom "Windows 10: Sljedeće poglavlje" prezentacije, Microsoft je predstavio nove Office aplikacije dizajnirane za tablete i pametne telefone koje dijele slične korisničke interfejse i funkcionalost širom platformi; doći će u sklopu sistema Windows 10 Mobile i biće dostupne zasebno sa *Windows Store* prodavnice za računarsko izdanje sistema Windows 10.

Nastavljujući ovim šablonom, nasljednik sistema Windows Phone 8.1 će biti također pod brendom Windows 10, i dijeliće neke dijelove korisničkog interfejsa a i aplikacija sa računarskim izdanjem. Nova verzija Start menija se također koristi, sa popisom aplikacija i dugmetom za "Sve aplikacije" s lijeve strane a sa *live tiles* sistemom sa desne. Meniju se može promijeniti veličina i može se proširiti na cijeli ekran, što je predodređena opcija kada se koristi režim za dodir, zbog lakšeg korištenja. Programski prozori se sada mogu stavljati na kvadrante ekrana, pomjeranjem istoimenih prozora u neki ugao ekrana. Kada je prozor postavljen sa jedne strane ekrana, na drugoj strani ekrana se od korisnika traži da izabere drugi prozor da popuni to mjesto. Aplikacija "Podešavanja" (prethodno "PC podešavanja") je osvježena i sada sadrži više opcija koje su prije bile dostupne samo u "klasničnoj" verziji kontrolne table.

### Mrežne usluge 
Windows 10 sadrži ličnu digitalnu pomoćnicu Cortanu, prvi put predstavljenu na Windows Phone operativnom sistemu. Može joj se pristupiti preko polja za pretraživanje pored Start dugmeta i podržava unos putem glasa ili teksta.

Windows 10 koristi novi *web engine *koji se interno naziva "Edge" te je "dizajniran za interoperabilnost modernog weba". Windows 10 također sadrži novi internetski preglednik pored Internet Explorera kôdnog imena "Spartan". "Spartan" i Internet Explorer oba koriste novi "Edge" engine, mada mogu koristiti MSHTML radi kompatibilnosti sa internim, poslovnim web stranicama.

Aplikacije "Poruke", uklonjena iz Windows 8.1 je vraćena sa novim interfejsom koristeći Skype u pozadini za poruke i pozive. Razgovori i kontakti se mogu sinhronizirati na nekoliko uređaja, te se Skype kontakti mogu dodati preko broja mobilnog telefona.

### Univerzalne aplikacije 
Microsoft će sa sistemom Windows 10 proširiti svoju platformu univerzalnih aplikacija koje su se prvi put pojavile 2014. godine u sistemima Windows 8.1 i Windows Phone 8.1. Univerzalne aplikacije u sistemu Windows 10 su Windows Runtime softver koji dijeli osnovni kôd jednog paketa za razvoj programa i može se koristiti na stolnim računarima, mobilnim uređajima (poput tableta i telefona), Xbox konzolama, Surface Hubu, holografskim i IoT uređajima. Aplikacije se pružaju korisnicima preko jedne prodavnice širom svih platformi te sadrže prilagodljiv korisnički interfejs koji se mijenja zavisno od uređaja koji su priključeni u računar i mogućnosti tog uređaja. Univerzalne aplikacije će podržavati usklađivanje podešavanja, lozinki (i ostalih ličnih podataka) kao i obavještenja na svim uređajima. Razvijači aplikacija su odgovorni za ovakvu vrstu podrške širem uređaja, te su također odgovorni za načine kupovine za sve uređaje. Windows 10 će također sadržavati podršku za objavljivanje web aplikacija na prodavnici.

### Multimedija i igre 
Windows 10 podržavati integraciju između Xbox ekosistema i Windows-a. Postojaće ažurirana Xbox aplikacija koja zamjenjuje Xbox SmartGlass na Windows-u i dozvoljava korisnicima da pretražuju svoju biblioteku igara (uključujući PC i Xbox igre) i Game DVR, koji će biti dostupan preko tastaturne prečice, dozvoljavajući korisnicima da sačuvaju zadnjih 30 sekundi igre kao videozapis koji se može dijeliti na Xbox Live, OneDrive ili negdje drugo. Windows 10 će dozvoljavati korisnicima da kontroliraju i igraju igre sa svoje Xbox One konzole preko lokalne mreže.

Windows 10 dodaje platformsku podršku za FLAC, HEVC i Matroska medijske formate, dozvoljavajući da se mediji koji koriste te kodeke, otvore preko Windows Media Player-a ili druge aplikacije bez ikakvih dodatnih instalacija kodeka.

#### DirectX 12
Windows 10 će sadržavati DirectX 12 i WDDM 2.0. Prvi put predstavljen u martu 2014. godine, cilj nove DirectX verzije je da "poboljša efikasnost" tako što će pružiti bliži pristup hardverskim resursima i samim time smanjiti iscrpljivanje procesora i grafičkih drajvera.

## Ažuriranje i podrška 
Windows 10 će biti distribuiran na znatno drugačiji način od prethodnih izdanja Windows-a. Microsoft je prije pružao korisnicima ažuriranja u znatno velikom broju koje su dale i dodatne funkcije a i bile sigurnosna i zakrpna ažuriranja, Windows 10 će to promijeniti tako što će davati korisnicima ažuriranja čim su dostupna. Što se tiče poslovnih okruženja, administratori mogu izabrati između dva kanala izdavanja: "Trenutna grana za poslovne korisnike" (eng. *Current Branch for Business* ili *CBB*) i dugoročna podrška (*LTS*). CBB će dobijati sva ažuriranja u isto vrijeme kao i potrošači, ali će dozvoliti administratorima da ne instaliraju ili da odgode nekritična ažuriranja da bi utvrdili da su prikladna za njihova radna okruženja. LTS izdanja su periodične slike CBB grane i samo će primati kritične zakrpe za period od deset godina. Sistemi mogu koristiti jednu ili dvije verzije stariju sliku LTS verzije da bi dozvolili strukturno raspoređivanje i interne softverske cikluse podrške. Stella Chernyak je objasnio da "imamo poslovne partnere koji možda imaju okruženja koja su znatno kritična, tako da poštujemo njihovu želju za testiranje i stabiliziranje određenog okruženja dugoročno."

Terry Myserson je objasnio da sa ovim promjena, Microsoft više vidi Windows 10 kao "uslugu" odnosno "servis" koji bi "bio najnoviji za podržani životni ciklus proizvoda" i izjavio je da "pitanje 'koju verziju Windows-a koristiš' će prestati imati smisla", implicirajući da neće biti plaćenih nadogradnji nakon sistema 10.

### Pregledne verzije 
Javna beta verzija sistema Windows 10 pod brendom "Windows Technical Preview" (bos. *Windows tehnički pregled*) je objavljena 1. oktobra 2014. godine; verzije tehničkih pregleda su namjenjene za entuzijaste i poslovne korisnike. Korisnici mogu se učlaniti u "Windows Insider" program kako bi primili povremena ažuriranja Windows tehničkog pregleda, time dozvoljavajući Microsoft-u da prima povratne informacije o promjenama koje napravi tokom razvojnog procesa. U prethodnim beta programima za Windows, javne beta verzije su znatno manje objavljivane.

### Javna verzija 
Objavljivanje završene verzije sistema Windows 10 se očekuje krajem 2015. godine. Zasebno ažuraranje sa "nekim" od promjena u sistemu Windows 10 je planirano za Windows RT.

2. februara 2015. godine, Microsoft je objavio da će nuditi besplatnu ARM verziju Windows 10 sistema za Raspberry Pi 2 uređaje.

## Historija ažuriranja 
## Sistemski zahtjevi 
Osnovni zahtjevi za instalaciju sistema Windows 10 su isti kao i za Windows 8.1. Uređaji s komprimiranim operativnim sistemom (uključujući neke uređaje s 32 GB i sve uređaje s 16 GB prostora) ili računari koji koriste starije 64-bitne procesore možda neće biti podržani.

Certificirani tableti moraju tastere za Paljenje i gašenje uređaja, Pojačavanje i Smanjenje zvuka, dok se tasteri poput ⊞ Win i Zaključavanje rotacije više ne zahtjevaju. Podržana infracrvena kamera je potrebna za ovjeru autentičnosti lica pomoću funkcije Windows Hello. Device Guard () zahtjeva UEFI sistem bez učitanih certifikacija nezavisnih proizvođača i proširenja za virtualizaciju procesora (uključujući SLAT i IOMMU) u upravljačkom softveru.

## Reference 
Kategorija:Windows